ཉ༽ ༈ «གཏང་རག་མཆོད་བསྟོད་ནི། » ཧཱུྃ༔ མེ་ཏོག་བདུག་སྤོས་མར་མེ་དྲི་ཆབ་མ༔ ཞལ་ཟས་རོལ་མོ་གཟུགས་སྒྲ་དྲི་རོ་རེག༔ སྤྱན་གཟིགས་བཀོད་པ་སྤྲིན་ལྟར་གཏིབས་པ་འདི༔ གསང་བ་ཟིལ་གནོན་དཀྱིལ་འཁོར་ལྷ་ལ་འབུལ༔ ཨོྃ་བཛྲ་པུཥྤེ་དྷཱུ་པེ་ཨཱ་ལོ་ཀེ་གནྡྷེ་ནཻ་ཝི་དྱེ་ཤབྡ་རཱུ་པ་ཤབྡ་གནྡྷེ་རཱ་ས་སྤརྴེ་ཨཱཿཧཱུྃ༔ མ་ཧཱ་སརྦ་པཉྩ་ཨ་མྲྀ་ཏ་རཀྟ་བྷ་ལིངྟ་ཁ་ཁ་ཁཱ་ཧི༔ «བསྟོད་པ་ནི། » ཧཱུྃ༔ མེ་དཔུང་རབ་འཁྲིགས་བྱོལ་སོང་གཙོ་བརྒྱད་སྟེང་༔ ཆེ་མཆོག་དཔལ་དགུ་མི་བཟད་གར་དང་ལྡན༔ འབར་བའི་ཕྱག་མཚན་དུར་ཁྲོད་དཔལ་ཆས་རྔམ༔ ཞི་ཁྲོའི་གཙོ་འཁོར་ཡོངས་རྫོགས་ལྷ་ལ་བསྟོད༔ «གཏེར་སྲུང་བསྟོད་པ་ནི། » ཧཱུྃ༔ དཔལ་ཆེན་ནག་པོ་ཁྲག་འཐུང་རྒྱལ༔ དཔའ་བོ་གྱད་ཀྱི་ཡ་འདོར་ཅན༔ དྲག་པོས་ས་བཅུ་གནོན་མཛད་པ༔ ལེགས་ལྡན་མགོན་པོར་བདག་བསྟོད་དོ༔ ཧཱུྃ༔ གཞན་ཡང་བཀའ་ཡི་ལས་བྱེད་གཉེར་གྱི་བདག༔ མཐུ་རྩལ་རྨད་བྱུང་དམ་ཅན་རྒྱ་མཚོའི་ཚོགས༔ ཕྲིན་ལས་བཞི་ལྡན་བསྟན་པའི་བྱ་ར་མཛད༔ གསང་སྔགས་གཉན་གྱི་ཆོས་འཁོར་སྐྱོང་བྱེད་པ༔ གཏེར་སྲུང་ཡོངས་རྫོགས་བཅས་ལ་བདག་བསྟོད་དོ༔ «སྤྱི་བསྟོད་ནི། » བསྟོད་པར་འོས་པ་ཐམས་ཅད་ལ༔ «སོགས བཟོད་གསོལ་ནི། » མ་འབྱོར་པ་དང་ཉམས་པ་དང་༔ གང་ཡང་བདག་རྨོངས་བློ་ཡིས་ནི༔ བགྱིས་པ་དང་ནི་བགྱིད་བསྩལ་པ༔ དེ་ཀུན་མགོན་པོས་བཟོད་པར་གསོལ༔ «ཡིག་བརྒྱ་དབྱངས་གསལ་རྟེན་སྙིང་ལན་གསུམ་བཟླས། ལྷག་ཆད་ཁ་སྐོང་བའོ། །བརྟན་བཞུགས་ནི། » འདིར་ནི་གཟུགས་དང་ལྷན་ཅིག་ཏུ༔ འཁོར་བ་སྲིད་དུ་བཞུགས་ནས་ཀྱང་༔ ནད་མེད་ཚེ་དང་དབང་ཕྱུག་དང་༔ མཆོག་རྣམས་ལེགས་པར་སྩལ་དུ་གསོལ༔ ཨོྃ་སུ་པྲ་ཏིཥྛ་བཛྲ་ཡེ་སྭཱ་ཧཱ༔ «འཐོར་ནས་བྱས་ནས་བརྟན་པའོ། །རྒྱུན་དུ་སྲུང་བཟློག་འདིར་གསུངས་ནས་དམིགས་པ་སྤྱི་གཞུང་ལྟར་བྱའོ། བཟོད་གསོལ་བཀྲ་ཤིས་རྫོགས་རིམ་བསྔོ་སྨོན་ལས་གཞུང་ལྟར་དུ་རྒྱས་སོ། །དགེའོ།། །། »